
1. Disensiuni NATO - Amnesty International pe tema respectării 

drepturilor omului în războiul din Kosovo

 

Marţi 6 iunie a.c., organizaţia Amnesty International a dat publicităţii un document în care se arată că “Alianţa Nord-Atlantică a încălcat legislaţia internaţională în mai multe rânduri, în timpul campaniei aeriene împotriva Iugoslaviei, iar persoanele răspunzătoare pentru aceste încălcări trebuie să răspundă în faţa justiţiei”. 

Organizaţia de apărare a drepturilor omului se referă, în mod special, la atacurile asupra sediilor canalelor de radio şi televiziune sârbe din Belgrad, în cursul cărora, la 23 aprilie 1999, au fost ucişi 13 civili. Amnesty International afirmă că acesta este un caz de “atac deliberat asupra unui obiectiv civil”. 

De asemenea, Amnesty îi acuză şi pe liderii militari ai Alianţei de încălcarea convenţiilor internaţionale, prin decizia privind continuarea bombardamentelor asupra unor drumuri şi poduri feroviare, în condiţiile în care ştiau că aceste atacuri afectează populaţia civilă. “Numărul civililor ucişi ar fi putut fi redus în mod semnificativ dacă forţele NATO ar fi respectat în totalitate dreptul de război”. 

NATO nu a publicat nici o estimare referitoare la numărul civililor ucişi sau răniţi în timpul campaniei aeriene din 1999, care a avut drept scop determinarea retragerii trupelor sârbe din Kosovo. Amnesty estimează la 488 - 527 numărul civililor ucişi în timpul operaţiunii aliate, considerând că “Cea mai puternică alianţă militară din lume trebuie să aplice cele mai ridicate standarde în materie de protecţie a civililor, în conformitate cu legislaţia umanitară internaţională”. 

Mai mult, Amnesty International subliniază şi faptul că NATO a ales să lanseze bombardamente de la mare altitudine, pentru a reduce riscurile la care se expuneau piloţii, dar acest lucru a accentuat lipsa de precizie a atacurilor.

*

Procurorul Tribunalului Penal Internaţional pentru fosta Iugoslavie (TPI), Carla del Ponte, a luat în considerare raportul organizaţiei “Amnesty International”, înainte de a decide că NATO nu a încălcat jurisprudenţa internaţională în timpul războiului din Kosovo, a precizat procurorul adjunct Graham Blewitt. 

Referitor la concluziile raportului, difuzat de organizaţia de apărare a drepturilor omului “Amnesty International”, Blewitt a afirmat că procurorul “cunoaşte acest raport şi conţinutul său”. Raportul acuză NATO că a încălcat, în mai multe rânduri, principiile războiului în timpul bombardamentelor asupra Republicii Federale Iugoslavia din 1999. 

“În ancheta efectuată, procurorul a luat în calcul acest raport. Cu toate acestea, a apreciat că nu sunt suficiente probe pentru a declanşa urmărirea în justiţie a NATO sau a personalului NATO”, a adăugat Blewitt. 

Carla del Ponte a apreciat în faţa Consiliului de Securitate al ONU, că Alianţa Nord-Atlantică “a comis multe erori, deşi nu a luat niciodată în mod deliberat drept ţintă civili sau obiective militare neautorizate în timpul campaniei sale asupra Iugoslaviei”. 

Secretarul general al NATO, George Robertson, consideră “lipsit de fundament” raportul organizaţiei pentru drepturile omului Amnesty International. 

“NATO a depus toate eforturile pentru a reduce pierderile civile”, afirmă Robertson într-un comunicat. Secretarul general al NATO reaminteşte, de altfel, că Tribunalul Penal Internaţional pentru fosta Iugoslavie a absolvit Alianţa Nord-Atlantică de comiterea oricărei crime de război. 

 

2. Propunerea Rusiei privind sistemul antirachetă european 

 

Preşedintele Rusiei Vladimir Putin, cu ocazia vizitei pe care a început-o la 5 iunie a.c. la Roma, s-a pronunţat pentru “crearea unui sistem de apărare antirachetă pentru Europa cu participarea Europei, a NATO şi a partenerilor noştri americani”. Putin a solicitat guvernului italian “să se gândească la propunerea Rusiei”. Ministrul american al apărării, William Cohen, a apreciat propunerea lui Putin subliniind că “Rusia conştientizează existenţa unei ameninţări reale, acceptarea unui sistem de apărare antirachetă fiind un mare pas înainte”.

“Există o schimbare de atitudine semnificativă din partea Rusiei”, a declarat Cohen. Acesta a mai apreciat că propunerea preşedintelui rus, Vladimir Putin, ar putea fi considerată drept o încercare de divizare a Alianţei Nord-Atlantice, în condiţiile în care Washingtonul urmează să ia o decizie, în toamnă, privind amplasarea unui sistem naţional de apărare antirachete. “Aceasta poate fi o propunere constructivă, dar poate fi pur şi simplu o tactică de a diviza ţările europene şi Statele Unite în cadrul NATO”, a subliniat el. 

William Cohen a precizat că va discuta această propunere cu ministrul rus al Apărării, Igor Sergheiev, în cursul reuniunii ministeriale de la Moscova, pentru a afla intenţiile ruşilor. 

Statele Unite doresc, la rândul lor, să amplaseze un sistem naţional de apărare antirachetă (NMD), pentru a se proteja faţă de posibilele ameninţări venite din partea unor ţări precum Iranul, Irakul, sau Coreea de Nord. Acest proiect implică o revizuire a tratatului ABM privind rachetele balistice, semnat în 1972, pe care Moscova refuză să-l modifice, afirmând că acest lucru ar deschide calea relansării cursei înarmărilor.

*

Secretarul Consiliului de Securitate rus, Serghei Ivanov, a lăsat să se înţeleagă joi 8 iunie a.c., că Rusia şi-ar putea pune din nou la punct sistemul de rachete cu rază medie de acţiune, în replică la intenţia de amplasare în Statele Unite a unui sistem naţional de apărare antirachetă (NMD). 

“Una dintre contramăsurile adecvate ar fi utilizarea, de către Rusia, a rachetelor cu rază medie de acţiune”, a spus Ivanov, fără a preciza, însă, ce înţelege prin “utilizare”. 

Iuri Gladkevici, expert al agenţiei de informaţii militare AVN, a apreciat că ar putea fi vorba de “reluarea construcţiei de rachete cu rază medie de acţiune şi de o creştere a razei de acţiune a acestora”. 

“Încălcarea ABM de către Statele Unite va duce la anularea acordurilor START I şi START II, precum şi a acordurilor referitoare la rachetele cu rază medie de acţiune”, a mai afirmat Ivanov, adăugând: “NMD prezintă avantaje unilaterale şi a fost, fără îndoială, conceput pentru a contracara rachetele noastre balistice intercontinentale”. 

Ivanov şi-a exprimat satisfacţia în legătură cu faptul că respingerea NMD de către Rusia este împărtăşită de “majoritatea zdrobitoare a statelor membre ale ONU, iar unele membre şi ale NATO, numai Micronezia, Letonia şi Israelul fiind de partea Statelor Unite”.

3. Austria şi reforma Uniunii Europene

 

“Austria nu exclude posibilitatea de a împiedica reformele instituţionale ale Uniunii Europene în cazul menţinerii sancţiunilor impuse de partenerii săi europeni”, a afirmat şeful diplomaţiei austriece, Benita Ferrero-Waldner, într-un interviu publicat, miercuri 7 iunie a.c., de cotidianul “Le Figaro”. 

“Suntem pentru extinderea UE şi, deci, pentru reforme”, a declarat Ferrero-Waldner, adăugând că “dacă iritarea continuă să crească, Guvernul riscă să fie supus unor puternice presiuni în favoarea boicotului”. 

Benita Ferrero-Waldner, membră a Partidului Conservator, care a format în februarie 2000 un guvern de coaliţie cu extrema-dreaptă a lui Joerg Haider, s-a aflat într-un turneu care a cuprins vizite la Madrid, Paris şi Londra. La Paris, aceasta s-a întîlnit cu directori de întreprinderi, reprezentanţi ai presei şi parlamentari din Senat. Ferrero-Waldner a denunţat încă o dată sancţiunile impuse la începutul anului împotriva Austriei, după constituirea guvernului în componenţa căruia intră miniştri de extremă-dreapta. 

Ferrero-Waldner a declarat că “nu este foarte optimistă” în privinţa ridicării acestor măsuri în timpul preşedinţiei franceze a UE, care va începe la 1 iulie a.c. Franţa şi Belgia sunt ţările membre al UE care s-au opus categoric ridicării acestor sancţiuni. “Preşedinţia portugheză nu s-a încheiat şi trebuie să facem tot ce este posibil pentru a obţine ridicarea sancţiunilor înainte de acest termen”, a adăugat ea. 

 

4. Ecouri privind alegerea lui Ferenc Madl ca preşedinte al Ungariei

 

Alegerea lui Ferenc Madl în funcţia de preşedinte al Ungariei, a fost salutată în Parlamentul de la Budapesta. 

Parlamentul ungar l-a ales, marţi, 6 iunie a.c. pe Ferenc Madl în funcţia de preşedinte al republicii, în cadrul celui de-al treilea tur al scrutinului prezidenţial. La vot au participat 339 de deputaţi, 243 dintre aceştia votând pentru Madl, iar 96 împotrivă. 

Ferenc Madl, în vârstă de 70 de ani, a depus jurământul de preşedinte în faţa Parlamentului. Arpad Goncz va rămâne oficial în funcţie până pe 3 august a.c., de pe data de 4 august funcţia supremă în stat va fi preluată de Ferenc Madl. În Ungaria, preşedintele nu are atribuţii executive, funcţia supremă în stat având mai mult un caracter de reprezentare. 

Jozsef Szajer, liderul grupului parlamentar al FIDESZ-Partidul Civic Ungar, formaţiune aflată la putere, a declarat că desemnarea lui Ferenc Madl ca preşedinte al Ungariei reprezintă alegerea unei persoane valoroase, care va fi capabilă să exprime unitatea naţiunii şi care va promova în dezbaterile politice un spirit mai civilizat, mai calm şi mai echilibrat. 

Joszef Torgyan, preşedintele Partidului Independent al Micilor Agrarieni, formaţiune ce face parte, de asemenea, din coaliţia guvernamentală, a afirmat că alegerea lui Madl, profesor universitar cunoscut şi respectat în ţară şi în străinătate, care a acţionat întotdeauna în spiritul consensului, n-ar fi trebuit să pună atâtea probleme şi a învinovăţit pentru acest lucru Partidul Socialist, aflat în opoziţie. 

“Trebuie să ne unim cu toţii, pentru a pune în practică ideile din discursul rostit de Madl în Parlament, pentru că el a vorbit despre pace, cooperare şi unitate, ceea ce este în interesul tuturor”, a declarat, la rândul său, Ibolya David, preşedinta Forumului Democratic Maghiar, partid membru al coaliţiei. Ea a adăugat că alegerea lui Madl în funcţia de preşedinte oferă satisfacţie întregii societăţi şi naţiuni ungare. 

“Deşi pe parcursul nominalizării şi alegerii preşedintelui au existat multe elemente lipsite de demnitate, discursul preşedintelui a inclus toate aspectele pe care Partidul Socialist le promovează de doi ani în ceea ce priveşte maniera de a gândi, declaraţiile şi stilul forţelor aflate la putere”, a declarat Laszlo Kovacs, preşedintele celui mai mare partid din opoziţie, Partidul Socialist Ungar. El a adăugat că noul preşedinte va putea conta pe sprijinul partidului său în tot ceea ce va întreprinde. 

“Alianţa Liber-Democrată aşteaptă ca noul preşedinte să protejeze instituţiile democratice şi, dacă va fi nevoie, să se folosească de prerogativele sale pentru a se împotrivi restricţiilor puse acestora de guvern”, a declarat Balint Magyar, preşedintele coaliţiei de opoziţie. Magyar a adăugat că se aşteaptă ca noul preşedinte să dea dovadă de neutralitate în dezbaterile politice. 

Istvan Csurka, preşedintele şi liderul grupului parlamentar al Partidului Vieţii şi Dreptăţii, de extremă-dreapta, care nu face parte din guvern, a pledat pentru cooperare cu noul preşedinte, deşi acest partid nu a sprijinit alegerea lui Madl. Formaţiunea radicală condusă de Csurka nu l-a sprijinit pe Madl, argumentând că acesta este continuatorul politicii lui Jozsef Antall, având în vedere că a fost ministru în guvernul respectiv. 

Ferenc Madl a fost propus pentru funcţia de preşedinte al Republicii de către Partidul Independent al Micilor Agrarieni (FKGP), care beneficia de acest drept, în virtutea acordului de coaliţie încheiat după alegerile din 1998 cu principalul partid de guvernământ, Uniunea Tinerilor Democraţi-Partidul Civic Ungar. 

În Ungaria, potrivit sistemului electoral adoptat în 1990, preşedintele ţării este ales nu prin sufragiu direct, de către electorat, ci de către Parlament, pentru o perioadă de cinci ani şi pentru maximum două mandate. 

Iniţial, Partidul Independent al Micilor Agrarieni a propus, în adunarea sa generală convocată pentru sâmbăta trecută, candidatura preşedintelui partidului, Jozsef Torgyan, pentru funcţia de şef al statului. Acesta a refuzat însă postul, argumentând că are multe de făcut ca ministru al Agriculturii şi că doreşte să împiedice “reîntoarecerea bolşevicilor la putere”, respectiv a Partidului Socialist Ungar. Motivul real al refuzului pare să fi fost însă probabilitatea destul de ridicată ca Parlamentul să nu fi votat învestirea lui Torgyan în această funcţie, personalitatea sa fiind destul de contestată în opinia publică ungară şi neîntruchipând unitatea poporului ungar. 

În aceste condiţii, săptămâna trecută, cele două principale partide de guvernământ FIDESZ-MPP şi FKGP l-au nominalizat pe profesorul universitar Ferenc Madl. El a mai fost nominalizat pentru această funcţie în 1995, fiind propus de opoziţia de atunci, aflată acum la guvernare. În 1995, Parlamentul l-a votat însă pentru încă un mandat de cinci ani pe preşedintele Arpad Goncz. 

Partidele din opoziţie (Partidul Socialist Ungar şi Uniunea Liber-Democraţilor) nu au propus un candidat la preşedinţie. 

Anterior, Ferenc Madl declara cotidianului “Magyar Hirlap” că, în cazul în care va fi ales preşedinte, va depune eforturi pentru a întări calmul în viaţa publică ungară, iar pentru aceasta se va situa deasupra intereselor de partid. Madl consideră că funcţia de preşedinte al republicii poate câştiga în importanţă, dar nu în sens juridic, ci moral, rolul preşedintelui fiind mai mult protocolar în Ungaria. 

Într-un comentariu, cotidianul “Nepszava” nota că Madl întruchipează figura “gentlemanului conservator”, în sensul bun al cuvântului. Până acum s-a delimitat de extremisme, iar personalitatea sa îi dă toate şansele de a deveni un bun preşedinte. În acelaşi timp el va trebui să reziste multor presiuni. Partidele din guvern vor încerca probabil să îl forţeze să îşi exercite atribuţiile constituţionale în favoarea lor. 

Madl va trebui să satisfacă doleanţele partidelor din coaliţie, care l-au propus ca preşedinte. Totodată va trebui să corespundă şi cerinţelor nescrise formulate de cetăţeni şi promovate de Arpad Goncz, de mai mulţi ani cel mai popular politician ungar. “Pentru Ferenc Madl va fi mai simplu, deoarece predecesorul său a demonstrat care sunt îndatoririle preşedintelui republicii. Pentru Ferenc Madl va fi mai greu, deorece fiecare acţiune a sa va fi comparată cu cea a lui Goncz, un politician de succes, înconjurat de simpatia opiniei publice”- scrie “Nepszava”. 

Ferenc Madl s-a născut pe 29 ianuarie 1931, absolvind în 1955, Facultatea de Drept a Universităţii Eotvos Lorand din Budapesta. Din 1985 este şeful catedrei de Drept Civil Internaţional al Facultăţii de Drept, iar din 1993 este membru al Academiei Ungare de Ştiinţe. 

 

5. Proiect privind indicatorii de calitate ai învăţământului din Europa 

 

Comisarul european pentru Educaţie, Viviane Reding, a prezentat, joi, 8 iunie a.c., la reuniunea miniştrilor Educaţiei din UE, desfăşurată la Luxembourg, un studiu asupra unui proiect privind indicatorii de calitate ai învăţământului din Europa. 

Studiul a fost realizat de un grup de experţi din 26 de ţări, membre ale Uniunii Europene şi candidate la aderare, şi defineşte 16 indicatori de calitate ai învăţământului şcolar. 

Acest raport a fost solicitat Comisiei de către cele 26 de state implicate în proiect, în cadrul conferinţei desfăşurate la Praga în iunie 1998, şi urmează să fie supus dezbaterii la conferinţa miniştrilor Educaţiei care va avea loc la Bucureşti în perioada 18-20 iunie a.c.. Raporturi preliminare au fost deja realizate în iunie şi noiembrie 1999. 

Cei 16 indicatori se referă la nivelul atins la şapte materii: matematică, citire, ştiinţe, tehnologii ale informaţiei şi ale comunicării, limbi străine, “tehnici de învăţare” şi educaţie civică. Trei dintre indicatori măsoară reuşita: rata eşecului şcolar şi finalizarea învăţământului liceal, rata de şcolarizare în învăţământul superior. Ceilalţi şase indicatori se referă la evaluarea educaţiei, participarea părinţilor la procesul de educaţie, la educaţia propriu-zisă şi la formarea de cadre didactice, la rata de frecventare a unei forme de educaţie pre-primară, numărul de elevi care folosesc un singur computer, cheltuielile de şcolarizare ale unui student. 

Identificarea acestor indicatori va demonstra că există similitudini şi diferenţe între ţări şi le-ar permite, astfel, “să înveţe unele de la altele”. Proiectul prevede, de asemenea, stabilirea unor “repere”, un fel de “sistem de referinţă” pentru cadrele de decizie din domeniu. 

Raportul prezentat a fost primit cu rezerve, unora dintre miniştri fiindu-le teamă că ar fi vorba despre un fel de clasament al sistemelor de educaţie naţionale. Ministrul olandez a propus organizarea unei reuniuni la nivel de experţi în septembrie, în Olanda, iniţiativa sa fiind sprijinită în primul rând de omologii săi britanic şi francez.

 

 

 

6. Situaţia din Iugoslavia 

 

Curtea Internaţională de Justiţie (CIJ) ar urma să fie pregătită să judece, la începutul anului viitor, plângerea Iugoslaviei împotriva a opt ţări membre NATO pe care le acuză de “folosire ilegală a forţei” în timpul războiului din Kosovo din 1999, a anunţat, miercuri, 7 iunie a.c., preşedintele Curţii, Gilbert Guillaume. 

“Procedura este în curs de desfăşurare şi cazul ar trebui să fie gata pentru a fi judecat la începutul anului 2001”, a declarat Guillaume în cursul unei conferinţe de presă susţinută la Bruxelles. 

Republica Federală Iugoslavia (RFI) a depus, anul trecut, plângeri separate împotriva a zece ţări membre NATO (Belgia, Canada, Franţa, Germania, Italia, Olanda, Portugalia, Spania, Marea Britanie şi Statele Unite). Belgradul le acuză de “folosire ilegală a forţei” şi “nerespectarea suveranităţii”, acuzându-le că au dorit “distrugerea fizică” a poporului iugoslav şi că au încălcat Convenţia din 1948 pentru prevenirea şi reprimarea genocidului. 

În iunie 1999, CIJ şi-a declarat “incompetenţa” de a judeca fondul plângerilor împotriva Statelor Unite şi Spaniei, întrucât cele două state nu au semnat Convenţia din 1948 şi nici nu au acceptat ca litigiile cu o altă ţară să poată fi judecate de CIJ. 

Belgradul solicită condamnarea juridică şi morală a celor opt ţări ale NATO, precum şi despăgubiri pentru pagubele suferite. 

Pe de altă parte, Guillaume a solicitat mai multe mijloace financiare pentru CIJ, pentru ca aceasta să-şi poată accelera procedurile. Bugetul CIJ este în prezent de circa 10 milioane de dolari pe an şi Curtea lucrează cu un personal de 62 de angajaţi. Curtea se ocupă în prezent de 24 de cazuri, iar o procedură durează, de obicei, mai mulţi ani. În pofida statutului său de principală instituţie juridică a ONU, CIJ nu dispune de prerogative coercitive pentru aplicarea hotărârilor sale.

*

Guvernul iugoslav cere Consiliului de Securitate al ONU să dispună retragerea din Kosovo a forţei internaţionale de pace KFOR şi a misiunii ONU (MINUK), a declarat, miercuri, 7 iunie a.c. premierul iugoslav, Momir Bulatovici. 

Mai mult, Guvernul cere “întoarcerea urgentă” în provincie a efectivelor armatei iugoslave şi ale poliţiei sârbe, principiu prevăzut de rezoluţia 1244 a Consiliului de Securitate, a mai spus Bulatovici. 

Demersul Belgradului intervine în timp ce Consiliul de Securitate trebuie să se reunească, în zilele următoare, pentru a face o evaluare a situaţiei din Kosovo, la un an după desfăşurarea trupelor KFOR şi instalarea MINUK în provincia iugoslavă. 

Premierul iugoslav a declarat că Guvernul său cere Consiliului de Securitate să anuleze o serie de decizii luate de şeful misiunii ONU din Kosovo, Bernard Kouchner, pe care Belgradul le consideră ilegale şi contrare rezoluţiei 1244 referitoare la Kosovo, adoptate la 10 iunie 1999. 

“Guvernul cere Consiliului de Securitate să anuleze toate actele şi deciziile luate de Bernard Kouchner, care vin în contradicţie cu rezoluţia 1244, să condamne cu cea mai mare severitate activitatea şefului MINUK şi să-i pună capăt şi să retragă din Kosovo forţele KFOR şi MUNUK, care sunt direct responsabile de încălcarea sistematică a rezoluţiei Consiliului de Securite”, se afirmă în documentul prezentat de Bulatovici. Mai mult, Iugoslavia “insistă, în conformitate cu rezoluţia 1244, adoptată la 10 iunie 1999 de către Consiliul de Securitate, asupra întoarcerii urgente şi staţionării armatei şi poliţiei în Kosovo, pentru a asigura o protecţie completă” sârbilor şi membrilor altor comunităţi non-albaneze din Kosovo, a declarat Bulatovici. 

Activitatea KFOR şi MINUK este “un eşec complet”, consideră Guvernul iugoslav, care susţine că, în decurs de un an, în Kosovo au avut loc “5.000 de atacuri teroriste”, “peste 1.000 de persoane fiind ucise şi peste 900 răpite”. 

Rezoluţia 1244 a permis încheierea conflictului din Kosovo şi a bombardamentelor NATO împotriva Iugoslaviei, care au durat de la sfârşitul lunii martie anul trecut până în iunie 1999. Ea defineşte condiţiile de reglementare a conflictului, mandatul MINUK şi pe cel al KFOR şi declară că o “autonomie substanţială” trebuie să fie instaurată în Kosovo, în cadrul graniţelor Republicii Federale Iugoslavia. 

Rezoluţia prevede ca după retragerea totală a armatei şi a poliţiei sârbe din Kosovo, efectuată în iunie 1999, câteva sute de militari şi poliţişti să poată reveni în provincie. Numărul lor precis şi data reîntoarcerii lor nu sunt specificate, rămânând de negociat. 

Consiliul de Securitate urmează să se reunească în zilele următoare la New York, pentru a evalua măsura în care se aplică în Kosovo rezoluţia 1244 şi pentru a decide prelungirea mandatului MINUK şi KFOR. 

Susan Manuel, purtătorul de cuvânt al MINUK, a declarat la Priştina, că este exclusă orice posibilitate de retragere a forţelor mandatate de ONU. “Nu există posibilitatea nici unei retrageri. Mandatul va continua. Nu se pune problema să intervină vreo schimbare”. 

Preşedintele iugoslav, Slobodan Miloşevici, urmat de alţi oficiali, a calificat deja drept un “fiasco” misiunea KFOR şi MINUK şi s-a pronunţat în favoarea retragerii lor din provincie “cât mai curând” posibil. Este însă pentru prima dată când Belgradul întreprinde pe lângă ONU un demers oficial pentru a solicita această retragere.

*

“Naţiunile Unite vor trebui să mai rămână în Kosovo încă ani buni, pentru a clădi o societate democratică”, a afirmat, vineri, 9 iunie a.c. administratorul ONU în regiune, Bernard Kouchner. 

Prezentând raportul Consiliului de Securitate după un an de administrare ONU a provinciei, Kouchner a apreciat că au fost realizate progrese considerabile în reconstrucţia regiunii devastate de război în cursul anului trecut. 

“Fără îndoială, suntem acolo pentru încă mulţi ani”, a spus Kouchner în faţa membrilor Consiliului, în prezenţa secretarului general al ONU, Kofi Annan. 

Bernard Kouchner este şeful Misiunii ONU în Kosovo (UNMIK), care administrează, împreună cu forţa multinaţională condusă de NATO (KFOR), provincia sârbă cu populaţie majoritar albaneză, de la retragerea forţelor sârbe, în iunie 1999. 

Misiunea a fost instituită prin rezoluţia 1244, care a pus capăt conflictului din Kosovo şi celor 12 săptămâni de bombardament ale NATO. 

În preajma acestei aniversări, un val de atacuri antisârbe s-a soldat cu opt morţi şi opt răniţi, în numai o săptămână. Săptămâna trecută, s-au înregistrat şase răniţi într-un singur atac cu grenadă. 

Într-un raport al Consiliului, secretarul general al ONU a condamnat “atacurile sălbatice” comise împotriva sârbilor, atenţionând că intervenţia comunităţii internaţionale în Kosovo nu a avut drept scop instaurarea “unui sălaş al răzbunării şi crimei”. Kouchner a enumerat, printre realizările pozitive ale MINUK, faptul că o jumătate de milion de copii s-au întors în cele 480 de şcoli reabilitate din cele 1.000 existente.

 

7. Trecerea Ceceniei sub administraţia prezidenţială directă 

a preşedintelui Vladimir Putin 

 

Preşedintele Rusiei, Vladimir Putin, şi-a asumat comanda directă în Cecenia, după o recrudescenţă a războiului cu două ambuscade şi un atac sinucigaş asupra unei cazărmi a trupelor federale. Dincolo de această nouă escaladare a conflictului cecen, Putin a început cu un decret şi un proiect de lege în vederea creării unei “administraţii şi altor organe provizorii”. 

Serghei Ivanov, secretar al Consiliului Naţional de Securitate şi unul din consilierii cei mai apropiaţi ai lui Putin, a anunţat că decretul privind Cecenia se referă la “o comandă prezidenţială directă”. Ivanov a informat că puterile directe ale preşedintelui sunt efective începând din 8 iunie, şi vor avea un caracter temporar, până la instalarea legală a noii administraţii. “Când Parlamentul va vota legea paralelă, Putin va execita puterea prin intermediul acestei administraţii şi celelalte organisme ce vor fi create în viitor”, a apreciat Ivanov. Secretarul Consiliului a precizat că noua structură a puterii, creată după aprobarea de către Parlament a proiectului de lege, va dura “între doi şi trei ani”.

Putin a recunoscut în decretul său că “autoritatea statului este absentă în Cecenia ca rezultat al activităţii ilegale a organizaţiilor teroriste” şi că este necesar să se “protejeze legalitatea, drepturile şi libertăţile cetăţenilor”. Anunţul este o urmare a escaladării luptelor declanşate de extremiştii islamici care au organizat două ambuscade şi au făcut să explodeze un automobil-capcană, provocând moartea a 60 de soldaţi ruşi.

Rusia a fost marcată de primul atac “kamikaze” cecen, pus la cale de două fete sinucigaşe care au intrat cu un camion plin de dinamită într-o cazarmă rusă din localitatea Aljin-yurt, la zece kilometri de Groznâi. Aproximativ 27 de soldaţi au murit în explozie, potrivit unor surse cecene, deşi comandamentul federal a recunoscut doar doi morţi şi cinci răniţi. În alte două ambuscade, din cele organizate frecvent de extremişti în ultimele săptămâni, au murit 33 de soldaţi la Aiti-Mojk, precum şi în localităţile Ursus-Martan şi Guaji la sud-vest de Groznâi. În această ultimă acţiune a rebelilor a fost rănit colonelul Valeri Konovolov, şef adjunct al frontului occidental al trupelor ruse.

Surse militare federale au negat numărul morţilor şi nu au amintit nimic despre ambuscada de la Aiti-Mjit, recunoscând doar că, în timpul atentatului asupra colonelului Konovolov, a murit soldatul care conducea maşina. În cadrul unui război al cifrelor privind pierderile din ambele tabere, comandamentul rus a anunţat că, în ultimele zile, a reuşit să “anihileze” 20 de luptători ceceni. Potrivit rebelilor, care au estimat la 64 numărul morţilor în rândul soldaţilor ruşi, camionul plin de dinamită care a explodat în cazarma federală era condus de una din rudele liderului militar cecen, Arbu Barayev.

Aceasta împreună cu o prietenă au murit “conştiente şi cu binecuvântarea lui Allah, pentru libertatea poporului cecen”. Comandantul cecen Arbu Barayev a declarat că ruda sa şi cealaltă fată “au arătat întregii lumi, cu preţul vieţii lor, aspiraţia fermă a musulmanilor ceceni la libertate”. Cele două fete “au arătat că planurile Kremlinului în Caucaz sunt sortite eşecului”, a subliniat liderul militar Barayev, urmărit de Moscova pentru terorism.

În decretul său, Vladimir Putin l-a însărcinat pe şeful trupelor federale în Caucaz, generalul Ghennadi Treşev, să-şi coordoneze activităţile împreună cu şeful plenipotenţiar pentru Caucazul de Nord, generalul Viktor Kazanţev. Purtătorul de cuvânt al Kremlinului, Aleksei Gremov, a explicat că decretul intitulat “Despre organizarea sistemului provizoriu al organelor puterii executive în republica Cecenia” este pe deplin conform Constituţiei. Kazanţev, fost comandant al trupelor federale în republica separatistă, este unul din cei şapte conducători numiţi recent de Putin în cadrul unei noi diviziuni administrative de orientare centralistă în Rusia.

Decretul, care nu menţionează termene pentru noua structură provizorie, intenţionează “să restabilească bazele juridice care să permită crearea în republica cecenă a organelor puterii de stat, conform articolului 80 al Constituţiei”. Acest articol stabileşte că preşedintele Rusiei este “garant” al aplicării Cartei Magna şi al exercitării drepturilor şi libertăţilor cetăţenilor. Decretul a citat drept obiective protejarea acestor drepturi şi “crearea de condiţii” în vederea restabilirii instituţiilor de stat, economiei şi climatului social şi pentru “a garanta continuitatea exercitării puterii de stat în Cecenia”.

 

8. Declaraţie de parteneriat cu ţările baltice semnată de SUA

 

Ministerul estonian al Afacerilor Externe, a anunţat că Statele Unite au semnat, miercuri, 7 iunie a.c. la Tallin, o declaraţie de parteneriat cu ţările baltice, care promite un sprijin clar adus de către americani aspiraţiilor Estoniei, Letoniei şi Lituaniei de a se integra în Alianţa Atlantică. 

“Statele Unite îşi reafirmă angajamentul de a menţine deschisă uşa Alianţei Atlantice. Nici o ţară nu poate fi îndepărtată de NATO din cauza poziţiei sale geografice, astfel încât s-a decis să se coopereze cu statele baltice, printr-un sprijin bilateral şi o asistenţă practică, pentru a se crea condiţiile necesare acestor ţări”.

Documentul, semnat de către secretarul de stat adjunct, Strobe Talbott, şi de responsabilii Ministerelor Afacerilor Externe ale celor trei ţări baltice, exprimă mulţumirea acestora faţă de progresele înregistrate de Estonia, Letonia şi Lituania “în vederea integrării lor în structurile europene, transatlantice şi internaţionale”. 

Statele Unite salută cooperarea militară dintre cele trei ţări baltice şi, în special, crearea unui sistem comun de control aerian, Baltnet. 

Această asigurare americană vine în momentul în care ţările baltice sunt în aşteptarea unor semne concrete din partea noului preşedinte rus, Vladimir Putin. Până în prezent, Moscova a declarat că se opune categoric aderării ţărilor baltice la NATO.

 

9. Divizarea Microsoft - prima scindare de anvergură din epoca mondializării

 

Divizarea companiei Microsoft va fi, în cazul confirmării în apel, prima scindare de asemenea anvergură a epocii mondializării, marcată în general de o mişcare accelerată de mari concentrări în toate sectoarele. 

Legislaţia antitrust din Statele Unite - Sherman Act -, conform căreia a fost pronunţat verdictul, datează din 1890 şi a fost aplicată prima dată în 1911, împotriva imperiului lui John Rockefeller, Standard Oil. Legea a fost aplicată cu succes ultima dată în 1974, împotriva companiei AT&T, ceea ce a dus, în 1984, la spargerea monopolului din domeniul telefoniei, în opt firme. 

Hotărârea justiţiei americane vine astfel în contradicţie cu tendinţa generală, manifestată prin numeroasele fuziuni din ultimii ani, prin care firmele au încercat să supravieţuiască pe piaţa mondială, unde numai marii giganţi sunt competitivi. 

Printr-o hotărâre fermă, judecătorul districtual Thomas Penfield Jackson a acceptat planul juriştilor din Ministerul Justiţei al SUA şi din 17 state cu privire la divizarea Microsoft şi la impunerea de restricţii asupra comportamentului ei agresiv până la efectuarea acestei operaţii .

Microsoft a făcut imediat apel pentru amânarea restricţiilor asupra tranzacţiilor ei şi va încerca să obţină respingerea ordinului judecătorului. Chiar dacă în final compania va pierde, o divizare ar putea dura mai mulţi ani.

Hotărârea istorică a judecătorului va pune în mişcare ceea ce ar putea fi cea mai mare reorganizare forţată a unei corporaţii de după divizarea Standard Oil în 1911. Ea afirmă, totodată, rolul continuu al guvernului de arbitru pe piaţă în era informaţiilor şi, dacă va fi menţinută, va schimba dinamica industriei programelor informatice în valoare de mai multe miliarde dolari şi va rescrie regulile tehnologiei de vârf pe calea către secolul al XXI-lea.

“Microsoft, aşa cum este organizată şi condusă în prezent, refuză să accepte ideea că a încălcat legea sau să se supună unui ordin care-i sancţionează conduita”, a explicat Jackson. “Există dovezi credibile care sugerează că Microsoft, convins de nevinovăţia sa, continuă să facă tranzacţii ca şi în trecut şi poate să facă pe alte pieţe ceea ce a făcut deja pe piaţa sistemelor de operare PC”.

Potrivit hotărârii judecătorului, una din cele două companii Microsoft care ar rezulta, ar continua să fabrice şi să comercializeze produse din familia sistemelor de operare Windows, inclusiv monopolul sistemului de operare pentru computere personale. Cea de-a doua companie ar produce programe de aplicaţii pentru software, ca şi numeroase alte operaţiuni de tranzacţii Microsoft.

Într-un interviu acordat ziarului “The Washington Post”, Jackson a declarat că a ales acest plan deoarece a dorit să evite ca tribunalul sau guvernul să fie obligate să creeze un plan de reglementări împovărătoare pentru a supraveghea constant comportamentul companiei în viitor. El a examinat, de asemenea, divizarea companiei în trei părţi. În final, a ales “cel mai puţin drastic dintre remediile examinate”.

La sediul Microsoft din Redmond, preşedintele Bill Gates a promis că Microsoft va obţine victoria în urma apelului. “Decizia de astăzi reprezintă un amestec inadmisibil şi nejustificat pe piaţa software”, a spus Gates. “Ideea că cineva spune că divizarea este un lucru just este o supriză pentru noi şi suntem încrezători că acest lucru nu se va întâmpla”. Gates s-a angajat să conteste atât concluziile legale ale tribunalului, cât şi hotărârea Ministrului Justiţiei, Janet Reno, care şi-a declarat satisfacţia în legătură cu “remediul puternic şi eficient găsit împotriva încălcărilor grave ale legii antitrust comise de Microsoft”.

Şeful departamentului antitrust din Ministerul Justiţiei, Joel Klein, a numit hotărârea o veste bună pentru consumatori. “Ea va stimula competiţia pe piaţa sistemelor de operare PC şi în întreaga industrie a computerelor”, a subliniat el. “Când remediul va fi pus în aplicare - şi acesta este punctul cheie - , clienţii, consumatorii, pe o piaţă liberă şi competitivă vor decide ce program doresc să cumpere. Nici un monopol, nici guvernul nu vor dicta opţiunea”.

Judecătorul a hotărât ca acelor companii separate să li se interzică să se reunească timp de 10 ani. Referindu-se, după cât se pare, la hotărârea AT&T Corp. din 1982, Jackson a precizat că remediile propuse au fost utilizate cu succes în trecut şi sunt conforme cu obiectivul prevăzut de lege, de “a se pune capăt unei conduite ilegale, de a se împiedica repetarea ei în viitor şi de a se stimula competiţia pe pieţele respective”. Jackson apreciază contrapropunerea Microsoft, care implică o serie de restricţii mai puţin drastice asupra conduitei sale, drept “complet inadecvată în toate privinţele”.

În interval de patru luni, Microsoft trebuie să schiţeze reorganizarea companiei în două societăţi potrivit planurilor guvernului, a decis judecătorul. Microsoft a cerut un termen de un an pentru acest plan. Acum compania va face recurs şi la această hotărâre. Companiei Microsoft i s-a impus să respecte o serie de restricţii dure. În trei luni, Microsoft i se va cere să împartă în mod egal cu industria computerelor aplicaţiile sale de programare a interfeţelor. Microsoft susţine că publicarea acestui cod reprezintă o confiscare nepotrivită care prejudiciază ireversibil drepturile de proprietate intelectuală ale companiei şi ar trebui să înceteze până la o hotărâre cu privire la apeluri. Guvernul răspunde prin constatările judecătorului, că Microsoft a utilizat accesul la cod pentru a-şi lovi concurenţii şi a-şi ajuta aliaţii.

Microsoft va încerca, de asemenea, să obţină anularea unei hotărâri potrivit căruia producătorilor de computere li se acordă mai multă flexibilitate în ceea ce priveşte configurarea sistemului de operare Windows. Compania susţine că acesta ar permite producătorilor de computere să prejudicieze reputaţia produsului său Windows.

În hotărârea sa, Jackson a explicat că restricţiile sunt necesare deoarece credibilitatea Microsoft este pusă sub semnul îndoielii. Judecătorul a citat un incident anterior în cursul căruia compania, căreia îi ordonase să separe Internet Explorer Web de sistemul de operare Windows, a oferit o explicaţie “nesinceră” pentru faptul că nu a procedat în acest fel.

În hotărârea sa, Jackson a arătat că respectă propunerea guvernului cu privire la divizarea companiei. “Reclamanţii au câştigat procesul şi din acest motiv au dreptul 1a un remediu ales de ei”, a subliniat Jackson. Judecătorii federali şi din state “sunt obligaţi prin natura funcţiei să ţină seama şi să acţioneze în intersul pub1ic”.

Începând din aprilie 1998, au avut loc 16 mari fuziuni, în majoritate acestea având loc între companii americane din diferite sectoare. 

Fuziunea în valoare de 155 de miliarde de dolari din ianuarie 2000, între America Online - principal serviciu online pe plan mondial - şi Time Warner - lider în domeniul comunicaţiilor - riscă să bulverseze complet sectorul media şi Internet. 

Cu trei luni înainte, companiile de telefonie MCI WorldCom şi Sprint au fuzionat, într-o tranzacţie cu valoare totală de 115 miliarde de dolari. Tot în domeniul telecomunicaţiilor, SBC şi Ameritech şi-au anunţat fuziunea pentru 62 de miliarde de dolari în mai 1998, urmate cu două luni mai tîrziu, de Bell Atlantic şi GTE, într-o tranzacţie de 53 de miliarde de dolari. 

În urma acestor mişcări, au mai rămas numai patru dintre cele şapte companii regionale de telefonie cunoscute sub numele de “Baby Bell”, rezultate în urma divizării, în 1984, a AT&T. 

Nici sectorul petrolier nu a rămas neafectat de acest tip de concentrări, în 1998 fiind încheiată fuziunea giganţilor Exxon şi Mobil, ambele firme rezultate în urma divizării imperiului Standard Oil, la începutul secolului. 

Sectorul aerian este ultimul în care se înregistrează astfel de fuziuni. În luna mai, US Airways a fost achiziţionată de United Airlines, companie situată pe primul loc pe plan mondial, acest proiect de fuziune provocând numeroase discuţii privind posibilele alianţe între American Airline şi Delta, dar şi între British Airways şi KLM. 

Controlând peste 90 la sută din piaţa mondială a sistemelor de operare pentru computere personale şi realizând în afara Statelor Unite peste 50 la sută din cifra sa de afaceri, Microsoft este, prin excelenţă, un grup care beneficiază din plin de mondializare. 

Preşedintele Bill Clinton, care se declară un campion al liberalizării comerţului internaţional, a spus, la sfârşitul anului 1998, că “mondializarea privilegiază dimensiunile întreprinderilor, oferindu-le acestora mai multe mijloace de a ajunge pe noi pieţe”. 

Robert Litan, jurist la Brookings Institution, afirmă că “nu există nici o contradicţie între actuala mişcare de concetrare şi divizarea Microsoft”. “Microsoft riscă să aibă aceeaşi soartă ca şi IBM în anii '70 şi să se bazeze pe poziţia sa dominantă, devenind o enormă birocraţie”, spune el. “Gigantismul poate fi un dezavantaj, aşa cum o arată băncile japoneze într-o lume aflată în schimbare rapidă cu ajutorul reţelei Internet”, adaugă Litan.

 

10. Acord franco-german privind un sistem european independent de sateliţi militari de observaţie

Germania şi Franţa au anunţat, vineri 9 iunie a.c. la Mainz, într-o declaraţie adoptată în cadrul celui de-al 75-lea summit franco-german, că vor conlucra la pregătirea unui summit între Uniunea Europeană şi ţările din regiunea Balcanilor. 

În această declaraţie cu privire la Europa de Est, preşedinţii celor două ţări cheamă UE să-şi aducă sprijinul la “întărirea coerenţei şi voluntarismului politicii sale” în această zonă. 

Berlinul şi-a adus “contribuţia sa” la ideea Franţei de organizare a unui summit între UE şi ţările din regiunea balcanică, “care, în stadii diferite, sunt cele mai avansate în evoluţia lor democratică”, se spune în declaraţie. 

“Germania şi Franţa vor conlucra la pregătirea acestui summit”, precizează declaraţia, subliniind că “această întâlnire va permite asigurarea păcii în această regiune, a solidarităţii europene şi studierea mijloacelor de accelerare a proceselor de reformă democratică şi economică”. 

Germania şi Franţa au anunţat un acord privind amplasarea “unui sistem european independent de sateliţi militari de observaţie. În acest scop, Germania va “achiziţiona un satelit-radar permanent”, iar Franţa “va contribui cu sistemul său de satelit optic”. Această iniţiativă bilaterală va constitui baza unui sistem european de observaţie, deschis şi altor parteneri europeni”. 

Servindu-se de lecţia războiului din Golf, în timpul căruia europenii au fost în totalitate dependenţi de Statele Unite în materie de informaţii, Franţa a lansat deja un program de sateliţi militari de observaţie - Helios -, la care urma să participe şi Berlinul, dar care a renunţat în cele din urmă, din lipsă de fonduri. 

Pentru crearea satelitului de observaţie optic Helios-2, în curs de realizare, Franţa este de asemenea în căutare de parteneri. Un alt proiect franco-german, cel referitor la satelitul-radar Horus, a fost de asemenea abandonat. 

Criza din Kosovo şi cea din fosta Iugoslavie au readus în prim plan acest dosar, iar Guvernul cancelarului Gerhard Schroeder a hotărât să suporte efortul financiar necesar. 

Astfel, guvernul de la Berlin a propus Parisului să participe la proiectul său de amplasare a unui satelit-radar permanent SAR-LUPE, pentru care guvernul german a deblocat 500 de milioane de euro (475 de milioane de dolari). Partea germană a subliniat că acest satelit ar fi o completare perfectă a satelitului optic francez Helios-I şi că doreşte, în consecinţă, ca Franţa să renunţe la realizarea satelitului Helios-II, pentru a participa la SAR-LUPE.

 

11. Principalele puncte ale discursului rostit de preşedintele american 

în faţa Dumei de Stat a Rusiei

 

- Drumul Rusiei către democraţie şi piaţa liberă este cea mai importantă transformare de acest fel la care Bill Clinton a fost martor pe parcursul mandatelor sale;

- Dorinţa primordială a SUA este aceea de a exista o Rusie puternică, deşi interesele celor două ţări nu sunt identice şi vor exista numeroase dezacorduri;

- Reformele economice au început să îmbunătăţească viaţa poporului rus;

- SUA a sprijinit planurile Rusiei de reformă economică şi îi va sprijini cererea de intrare în Organizaţia Mondială a Comerţului;

- Bill Clinton şi preşedintele Vladimir Putin au semnat două înţelegeri care vor reduce armele nucleare bazate pe plutoniu şi vor pune pe picioare un centru comun de avertizare în cazul unui atac nuclear. Acest centru va fi prima acţiune permanentă de cooperare între cele două state;

- SUA şi Rusia au căzut de acord asupra necesităţii de a combate ameninţările ce pot veni din partea statelor-problemă, dar nu şi asupra unor acorduri tehnice. Bill Clinton nu consideră că planurile sale antirachetă vor submina echilibrul de putere.

- Globalizarea furnizează noi şi extinse oportunităţi şi şanse de prosperitate, dar şi noi provocări la adresa securităţii datorită răspândirii tehnologiei militare şi a ameninţărilor la adresa mediului;

- Rusia şi SUA pot coopera în domeniul protejării mediului, a împiedicării răspândirii bolilor, cât şi în alte domenii cu implicaţii globale;

- Bill Clinton sprijină dreptul Rusiei de a-şi apăra integritatea teritorială, dar ca prieten nu e de acord cu un război care a cauzat un număr mare de pierderi civile în Cecenia şi care nu schiţează nici un drum către o soluţie politică.

- Preşedintele american a apărat intervenţia din Kosovo, afirmând că planul de pace ce a intrat în vigoare acolo, garantează domnia majorităţii şi protejează drepturile minorităţii.

